**AS Eesti Varude Keskus** (**EVK**; inglise keeles *Estonian Stockpiling Agency*, ESPA) on Majandus- ja Kommunikatsiooniministeeriumile kuuluv Eesti riigiettevõte, mis tegeleb riigile hädaolukordades vajalike elutähtsate kaupade varumise, hoiustamise ja kasutusele võtmise korraldamisega.

Ettevõte loodi 11. märtsil 2021 valitsuses kinnitatud hädaolukorra seaduse muudatusega senise **Eesti Vedelkütusevaru Agentuuri** (**OSPA**) baasil. Kui OSPA tegeles vaid kütusevarudega, siis EVK pädevusse kuuluvad näiteks ka toit, ravimid ja isikukaitsevahendid. EVK alustas tööd 1. juulil 2021.

Ajalugu
-------

### Eesti Vedelkütusevaru Agentuur

EVK eekäija AS Eesti Vedelkütusevaru Agentuuri (OSPA) moodustas valitsus 15. aprillil 2005 vastavalt vedelkütusevaru seadusele, inspireerituna Saksamaa vastavatest seadustest ja sealse vedelkütusevaru agentuuri EBV eeskujust. Seda juhtisid kaks juhatuse liiget ning viieks aastaks valitud neljaliikmeline nõukogu, mis jaotus pooleks riigi ja erasektori vedelkütuste ettevõtete esindajate vahel.

2016. aasta aprilli lõpu seisuga oli OSPA-l varutud 90 päeva jagu vedelkütust riigisiseses tarbimise katmiseks. 2019. aasta märtsi lõpus asus pool sellest Eestis, ülejäänu Soomes ja Rootsis.

### Eesti Varude Keskus

30. juulil 2020 kiitis valitsus heaks majandus- ja taristuminister Taavi Aasa ettepaneku luua 2021. aasta keskpaigaks riiklike varude haldamiseks uus ametkond OSPA ümberkorraldamise kaudu. Ümberkorralduse eeskujuna nimetati Soome vastavat ametkonda ning põhjusena koroonakriisi ajal selgunud puudusi riiklike varude tagamisel.

Keskus tegeleb Eesti elanikkonna kaitse raames isikukaitsevahendite, ravimite (sh vastumürkide ja veterinaarravimite), meditsiinitarvikute, toidu, esmatarbekaupade ja vedelkütuse riiklike varude logistilise haldamisega, vastutades nende hankimise, hoiustamise, kvaliteedikontrolli ning jagamise korraldamise eest. Samuti kuulub EVK ülesannete hulka varudega seotud sektorite seire ja nende toimepidevuse analüüside koostamine.

10. märtsil 2023 omandas EVK Pakrineeme Sadam OÜ-lt 31,5 miljoni euro eest Paldiski LNG terminali.

Varud
-----

2022. aasta juuli alguses seisuga oli EVK andmetel Eesti strateegilistes varudes riigi 1,3 miljoni inimese jaoks olemas kuue ja poole päeva jagu valmistoitu. Eesmärk oli 14-päevase varu saavutamine.

Vedelkütusevarusid olid sama seisuga vastavalt 90 päeva riigisisesele tasemele, mis vastas seaduses ettenähtule. Varutud oli 9947 tonni lennukikütust, 62 689 tonni bensiini ja 181 300 tonni diislikütust. Kütusest 49% oli hoiul Eestis, 36% Rootsis ja 15% Soomes. Gaasivarusid, mida hoiustati Lätis, oli EVK-l toona saja gigavatt-tunni jagu. Eesmärk oli koguda gaasi vähemalt ühe teravatt-tunni jagu. 2023. aasta jaanuaris teatas ERR, et valitsuse direktiiviga ettenähtud 1 TWh suurune strateegiline gaasivaru on kogutud ja seda hoiustatakse Lätis maa-aluses gaasihoidlas.

Keskse EVK hallatava ravimivaru soetamine pidi EVK juhi Ando Leppimani 2022. aasta juuli alguses antud intervjuu järgi algama sama aasta suve lõpus või sügisel. Seni pidid ravimivarud asuma raviasutuste juures. 2022. aasta detsembris teatas EVK, et esimesele hankele laekus pakkumisi 104 ravimi soetamiseks, 2023. aasta suveks oli ettenähtud moodustada toimeainepõhine ühe kuu varu 165 jaeapteekides müüdavast Eestis enimkasutatud käsimüügi- ja retseptiravimist. Ravimivaru mudel töötati välja kümne tervishoiuvaldkonna tippspetsialistide (sh ravimituruosalised ja riigiasutuste esindajad) nõustamisel. Nimekirja vaadatakse regulaarselt üle, et see vastaks Eesti ravimituru olukorrale. Samas ei hõlma varu haiglatele mõeldud ravimeid, mille riiklikku varumist korraldab Terviseamet. Samuti sõlmis EVK ravimifirmadega lepinguid, mis nägid ette ettevõtete juurde täiendavate laovarude loomist.

Riiklik isikukaitsevahendite varu ulatub EKV järgi üle 40 miljoni ühiku, sisaldades näiteks kaitsemaske ja -ülikondi, respiraatoreid, kitleid, kaitseprille ja nitriilkindaid.

Struktuur ja juhtimine
----------------------

EVK-d juhib kolmeliikmeline juhatus. Selle kõrval on kuueliikmeline nõukogu, millesse kuuluvad riigiasutuste ja erasektori esindajad. Juhatuse esimehe

Alates 9. maist 2022 on EVK juhatuse esimees endine majandus- ja kommunikatsiooniministeeriumi kantsler Ando Leppiman, kelle ametiaeg kestab viis aastat. Lisaks temale kuuluvad juhatusse Priit Enok ja Priit Ploompuu.

Viited
------

1. ↑  "Eestisse luuakse riiklike varude keskus". *ERR*. 11. märts 2021. Vaadatud 16. august 2022.
2. ↑  "Eesti Varude Keskus | ESPA". Eesti Varude Keskus. Vaadatud 16. august 2022.
3. ↑  "Estonian Oil Stockpiling Agency". AS Eesti Vedelkütusevaru Agentuur. Originaali arhiivikoopia seisuga 30. november 2022. Vaadatud 16. august 2022.
4. 1 2  Erkki Koort (25. märts 2021). "JULGEOLEK ⟩ Priit Enok: tulevasel varude keskusel on 15 aastat kogemust". *Postimees*. Vaadatud 16. august 2022.
5. ↑  "Juhtkond". AS Eesti Vedelkütusevaru Agentuur. Originaali arhiivikoopia seisuga 8. veebruar 2023. Vaadatud 16. august 2022.
6. ↑  Priit Enok (26. aprill 2021). "Kriisi eest kaitseb riiklik kütusevaru". *Tööstusuudised.ee*. Vaadatud 16. august 2022.
7. ↑  Anna Ploompuu (31. juuli 2020). "Koroonakriisi õppetund: riik loob Eesti Varude Keskuse". *Postimees*. Vaadatud 16. august 2022.
8. ↑  "Valitsus kiitis heaks uue asutuse loomise". *Äripäev*. 31. juuli 2020. Vaadatud 2. juuni 2023.
9. ↑  "Riik ostis Pakrineeme Sadamalt Paldiski LNG-kai". *ERR*. 10. märts 2023. Vaadatud 10. märts 2023.
10. 1 2 3  Tõnis Oja (6. juuli 2022). "Eesti Varude Keskus: kellele ja palju varutakse, millest on nappus". *Postimees*. Vaadatud 16. august 2022.
11. ↑  Mait Ots (23. jaanuar 2023). "Varude keskus sai valitsuse nõutud gaasivaru kokku". *ERR*. Vaadatud 5. juuni 2023.
12. ↑  "Apteegiravimite varu hakkab ilmet võtma". Eesti Varude Keskus. 19. detsember 2022. Vaadatud 5. juuni 2023.
13. ↑  "Tervishoiuvarud". Eesti Varude Keskus. Originaali arhiivikoopia seisuga 16. august 2022. Vaadatud 16. august 2022.
14. ↑  "Juhtimine ja audit". Eesti Varude Keskus. Vaadatud 16. august 2022.
15. ↑  "Elutähtsate varude eest vastutaja saab uue juhi". *Postimees*. 20. aprill 2022. Vaadatud 16. august 2022.

Välislingid
-----------

* Ametlik koduleht